Noch gwoitsame Ausanandasetzunga hot da Eisotz vom Vamittla zua Untawerfung (deditio) vo Otto gfiaht und seine Ohänga zu Pfingstn 1071 in Goslar. Da ehemolige Herzog is inhaftiert worn, hot im Mai vom fogandn Joahr aba Freiheit und Eingbsitz zruckerhoitn. Den junga Billunga Magnus, wejcha Otto untastitzt hot, hot da Kini dogeng weit länga in Haft lassn. Sejbst ois demsei Vata Ordulf gstorbn is und des sächsische Herzogtum domit vakant worn is, is er ned freiglassn worn. Heinrich woit Magnus offnbor zwinga, aaf de Nochfoig im sächsischn Herzogamt und aaf olle eahm vo seine Eatarn kraft Erbrecht (hereditario iure) zuastehadn Giata zum vanichtn. Im Hintagrund is woi des Bemühn vom Kini gstandn, in Sachsn de erbrechtlichn Bindunga vo de Ämta zu duachbrecha und den Amtscharakta vo de Grofschoftn duachzumsetzn. Noch dem Tod vo Ordulf hot Heinrich de Lündebuag, den Stammsitz vo de Billunga, mit schwäbische Ministeriale bsetzt. Erst noch da Erobarung vo da Buag im Valaaf vo de foigandn Konflikt is Magnus freikemma.